**СТАНОВИЩЕ**

ОТ ПРОФ. Д-Р МАГДАЛЕНА КОСТОВА- ПАНАЙОТОВА, ЮГОЗАПАДЕН УНИВЕРСИТЕТ «НЕОФИТ РИЛСКИ», ЧЛЕН НА НАУЧНО ЖУРИ ЗА ПРИСЪЖДАНЕ НА ОБРАЗОВАТЕЛНАТА И НАУЧНА СТЕПЕН ДОКТОР ПО НАУЧНА СПЕЦИАЛНОСТ 2.1 ФИЛОЛОГИЯ. (АМЕРИКАНСКА ЛИТЕРАТУРА), ОБЯВЕН ОТ СОФИЙСКИЯ УНИВЕРСИТЕТ“

за дисертацията на Мария Кръстева

на тема:

***“Genre Play: F. Scott Fitzgerald’s and Ernest Hemingway’s Lives and Works in Contemporary Postmodern Literature”***

“

***(„Игра на жанрове: животът и творчеството на американските писатели Ф. Скот Фицджералд и Ърнест Хемингуей в съвременната постмодерна литература“)***

Според представените документи - процедурата е в съответствие с изискванията на нормативната уредба в тази област (Правилник за условията и реда за придобиване на научни степени и заемане на академични длъжности в С,У „Св. Кл. Охридски“ Закона за висшето образование; Закона за развитие на академичния състав в Република България и др. свързани нормативни актове). Спазени са необходимите срокове.

Мария Кръстева е завършила магистърска програма по Американистика и трансатлантически отношения през 2011 година и както сама споменава в автореферата си - оттогава датира интересът й към американския модернизъм и постмодернизъм. Освен дисертацията си тя представя пред научното жури и 5 научни публикации по темата на дисертационния труд.

Темата на дисертацията на Мария Кръстева е актуална и дисертабилна, бях свидетел на това, че окончателният й вариант не се получи лесно в този си вид, че беше доработвана поне два пъти. Доколкото проблемът за биофикциите е граничен и нов проблем, който все още не е намерил пълното си изследване в областта на литературознанието, безспорно става дума за актуално поле на изследване: начинът, по който различните събития в живота на писателите са разработени във фикционалното пространство.

Във фокуса на вниманието е превръщането на известни творци в литературни персонажи. Дисертацията прави успешен опит да осмисли постмодерната литература от началото на XXI век на фона на жанровата игра и опит да се подкопаят установените йерархии и модели на поведение.

Работата се вписва в контекста на дисциплинарно преосмисляне и преориентиране на понятията в литературознанието днес и ако сравнителното литературознание рисува начина, по който си представяме света, то, според мен е важно да бъде отразено какъв свят създава литературата на XX век. Очевидно „светът“ на литературата изглежда различно, когато се гледа от потенциално по-малко доминиращи гледни точки. В този смисъл налице е поглед върху двама безспорни класици в американската литература от позицията на жената, чрез озвучаването на историята от женския глас.

Сам по себе си е приносен и критическият преглед и преосмисляне на постмодерните теории, имащи отношение към създаването на биофикциите:

* Приносен е сравнителният анализ между две произведения за живота на Ф. Скот Фицджералд и Ърнест Хемингуей
* Направен е добросъвестен анализ на изграждането на наративните идентичности на главните героини.
* Осмисля се прочита на термините „биография“ и „автобиография“, истина, фикция и „присвояване“.

Дисертацията се състои от увод, пет глави, и библиография. В Увода коректно са очертани предметът, целите и задачите на изследването, както и неговата методология. **Първа глава** уговаря теоретични понятия за жанра и не само, които сами по себе си имат представителност в литературознанието и оформя една доста тежка литературоведска материя, която наистина натежава при четене, но тя е обяснима и полезна във връзка с поставената тема, няма излишни и безцелни теоретизации.

**Втора глава** се съсредоточава върху жанра авто/биография в полето на постмодерността и начините на разколебаване на жанровите граници. Биосъхранението е изведено като „интертекстуален подтип, специфичен за създаването на хибридни жанрове, съчетаващи факт и фикция“. Трета глава прави своеобразен компендиум на разказите за живота и творчеството на двамата прочути писатели, Ф. Скот Фицджералд и Ърнест Хемингуей и използването им в съвременните биофикции.

Най-приносни според мен **четвърта и пета глава**, които съдържат и най-интересните наблюдения в дисертацията и тук е съсредоточен същинският анализ, в който дисертантката разкрива как чрез интертекстуалността се пренаписват исторически и литературни текстове.

Не е без значение, че текстът на дисертацията е четивен, много добро впечатление прави оформената библиография, дори някъде е дадена дата на последния достъп по отношение на електронните ресурси, но ако прилага дата на достъп, е добре да е за всички електронни ресурси, не само за някои.

В **заключението** са обединени основните изводи от изследването за биофикциите като имащи способността да създават множество възможни истини и множество значения чрез постмодерното жанрово смесване или играта на биосъхранението, чрез постмодерни практики и техники.

Като цяло, според мен дисертацията е задълбочено изследване, чиято най-приносната част е съсредоточена в четвърта и пета глава. Дялово те представляват и най-обемната част от дисертацията. Смятам, че работата се е получила, има своята физиономичност. Авторефератът се състои от 32 страници, които отразяват добросъвестно структурата и съдържанието на дисертационния труд. Справката за основните приноси е формулирана коректно.

В заключение убедена съм, че работата притежава всички необходими качества да бъде успешно защитена и я препоръчвам на уважаемото научно жури за присъждане на образователната и научната степен „доктор“ на Мария Кръстева.

2 ноември 2020

Проф. д-р Магдалена Костова-Панайотова, ЮЗУ „Неофит Рилски“